
Dunaszekcső Községi Önkormányzat Képviselő-testülete

6/2011.

Jegyzőkönyv
Készült a Dunaszekcső Községi Önkormányzat Képviselő-testülete 2011. május 23. napján megtartott üléséről. 

Jelen vannak:
	Faller János
	polgármester

	Szabó Gergely
	alpolgármester

	Bíró Zsolt

Gombár János

Dr.Miklósa Mónika

Prucs András

Sándor József
	képviselők

	Pest Éva  körjegyző
	


Faller János polgármester köszönti a megjelenteket, megállapítja, hogy az ülés határozatképes, mert a megválasztott 7 fő képviselő közül 7 fő az ülésen megjelent. Javaslatot tesz az ülés napirendi pontjaira, melyet Prucs András buszvásárlási javaslatával kiegészítve az alábbiak szerint egyhangúlag elfogadnak a képviselők:

1.) Lejárt határidejű határozatok, a két ülés között történt fontosabb események

Előterjesztő: Faller János polgármester

2.) Intézmények 2011. évi költségvetése. MTKT 2010. évi gazdálkodása

Előterjesztő: Faller János polgármester

3.) DDOP pályázat vízrendezésről

Előterjesztő: Faller János polgármester

4.) Eseti rendezvények támogatása
Előterjesztő: Faller János polgármester

5.) DDOP-5.1.5/D-09-2009-0003 – EU Önerőalap pályázat

Előterjesztő: Faller János polgármester

6.) Busz vásárlás

Előterjesztő: Faller János polgármester

7.) Egyebek
NAPIRENDI PONTOK TÁRGYALÁSA
1.napirendi pont: Faller János polgármester: Az április 28.-i zárt ülést a testület a következő döntést hozta a 31/2011.(IV.28.) Kt.számú határozattal: A képviselő-testület egyszerű közbeszerzési eljárással ajánlattételi felhívást adott ki 2011. március 25-i dátummal. „Dunaszekcső, Alsódunasor u. 2010 évi Dunai árvíz során károsodott betonút helyreállítása” megnevezéssel. A beérkezett három árajánlat közül az önkormányzat számára legkedvezőbb a Bár-Dunaszekcső Kft 6.581.500 forintos ajánlata, ezért az Önkormányzat a helyreállítást a Bár-Dunaszekcső Kft-től rendeli meg. 
A telefonközpont megvásárlására aláírta a szerződést, a számla megérkezett és kiegyenlítésre került. A készülék felújítása még hátra van, és ugyan költséget jelent még, de később a szolgáltatás igénybevétele olcsóbb lesz, és kezelése egyszerűbb a hivatali dolgozók részére. Karbantartási átalányszerződést nem fog kötni, az eseti meghibásodások esetén jön a szerelő és esetenként számláz. 

A Templom tér II. ütemének elszámolása megtörtént, mellyel kapcsolatban ma hiánypótlás érkezett – technikai problémák miatt – amely már szerdán postára is kerül. Ha elfogadják a hiánypótlást, utána következik a helyszíni ellenőrzés. 

Az Alsódunasor helyreállítása megkezdődött, szépen haladnak a betonozással, elképzelhető, hogy egy hét múlva már kész is lesz. 

A Várhegyen a kivitelező cseréli a vízvezetéket, július végére talán a beruházás vizes munkálatai elkészülnek. 

Az MTKT a közvilágítási karbantartási szerződések felülvizsgálatát végezte el. Azok a települések, amelyek sokat fizetnek, át fogják vizsgálni. Dunaszekcső a második a települések között a lámpatestek számában. Nyár végére talán végeznek a vizsgálatokkal. 

A várhegyi nagy beruházás elő elszámolása is készül, 83 millió forint értékben. Az önkormányzati előkészítő költség 14-15 millió forintot tett ki. 
Hétfőn a RE-KOM társulási ülésén vett részt. A társulás 22 millió forint hiánnyal zárt. Ennek oka a szelektív hulladék felvásárlási árának csökkenése, valamint az indulási költségek, amelyek egyszeri költséget jelentettek. Az ülés nem volt határozatképes, meg kell ismételni. Az előterjesztők célja az volt, hogy a hiányt áthárítsák a társulásban résztvevő falvakra. 

Két héttel ezelőtt Sümegen a KÖSZ közgyűlésén volt a körjegyzővel. A két legfontosabb téma a közfoglalkoztatás és az önkormányzati rendszer átalakítása volt. A közfoglalkoztatásban a következő évben újra változás lesz, ki fogják iktatni a munkaügyi központok közreműködését. Ez lényegében egyszerűbbé teszi a hivatalunk munkáját. Az ülésen felvetette, hogy a közfoglalkoztatás térjen vissza arra, hogy a községeknek keretet határoznak meg. Sokkal tervezhetőbb lenne, de feltételezhető az elhangzottak alapján, hogy ez nem járható út. A konferencián a hozzászólók által elmondottak és a főosztályvezető által elmondottak nem voltak összhangban. Az előadó által elmondottak nincsenek összhangban a valósággal. 

Az önkormányzatok átalakításáról Tálai államtitkár úr ismertette a koncepciót. A vita anyag megérkezett pár nappal később e-mailben, de azóta állandó változások tapasztalhatók a megszerzett információk alapján. Már a 2012-es költségvetésben jelentkezni fog a változás, a normatív támogatás helyett feladatalapú finanszírozás fog működni. Ezen a területen a civilszervezetek támogatását látja veszélyeztetettnek. A Művelődési ház felújításában működtetést is bevállalt az önkormányzat. De nem tudni, hogy mit hoz a változtatás. Lehet, hogy a működtetésben később az FVM ellenőrzés hibákat fog találni. 

A változások terén kétely és kétség van benne.
Az oktatásban a nagy változás a pedagógusok bérének központi finanszírozása lesz. Ez talán el is fogadható. A többi dolgozóról azonban nem kaptak tiszta választ. És a dologi kiadások fedezetére sem. Kérdés, hogy miből és ki fogja finanszírozni. A változásokra figyelnünk kell, időben információkat szerezni, mert ez a közoktatási társulás létét is érintheti. Az átszervezés csak tanévhez kapcsolódhat, időben el kell kezdeni, mert a Baranya Megyei Közgyűlésnek véleményezni is kell, tehát időben fel kell terjeszteni (májusi ülésre). 

A konferencia résztvevői azt kérték, hogy az információk időben jussanak el az önkormányzatokhoz. A koncepcióban vannak vállalható tervek, de vannak negatívak is. Lehetünk nyertesek és vesztesek. Kérdés a községi hivatalok léte. Egyenlőre a 2000 fős községnél húzták meg a határt. Létrejönnek újra a járási hivatalok. 
Gombár János: A cél a közigazgatás egyszerűsítése, de ez a terv inkább le fogja lassítani.  

Faller János: Mindannyian azt kérték, hogy az önrendelkezés joga maradjon meg a falvakban. A mohácsi ügyintézés a jó szakemberek miatt pozitív, de az ügyfelek utazása miatt negatív hatású. 

A KÖSZ tagjai aprófalvas települések, javaslatokat tehet, de nem tárgyaló partner a vita, egyeztetés során, mert kevés települést foglal magába. 

Gombár János: A kormány fut a választási ígéretei után.  Az átszervezés nem egyformán fogja érinteni a megyéket. A terv az önkormányzatiság sárba tiprása.

Pest Éva: Elhangzott, hogy az átalakításra azért van szükség, mert az önkormányzatok hiányt termelnek. Ezt inkább a városok teszik, a kisebb települések mind arra törekszenek a takarékossággal, hogy működésük gazdaságos, biztonságos legyen. 

Gombár János: Hogy lehet ilyent megfogalmazni. Az önkormányzat nem termelő üzem, hogyan termelhetne hiányt. Hiszen évek óta arról szól az egész, hogy a feladatokat csak növelik, de megfelelő finanszírozás nincs hozzá. 

Faller János: El tudja fogadni a koncepcióban elhangzott ellenőrzési célokat. Fontos, hogy valaki határt szabjon egy pazarló gazdálkodásnak. Ha ott áll egy ellenőr, az mondhatja, hogy előbb a működést biztosítsa egy testület, egy vezető, és csak utána gondolhat fejlesztési kiadásokra. 

2011. május 31. napján Sombereken közös testületi ülést kell tartani a SÁIO és AMI működésének változása miatt. Az alapító okirat kiegészül a zeneoktatás dunaszekcsői telephelyével, ahol 20 fő vesz részt. Palotabozsok megszünteti a felső tagozatát, 24 iskolásról van szó. A feladat: a szabaddá váló pedagógusok jövőjét a társuláson belül meg kell oldani. A társulás ülésén részt fog venni a rendőrkapitány is, aki megtartja majd a beszámolóját. 

Az általános iskolai felújítási pályázatnál a nyílászárók cseréjénél ki kellett húzni a tornaterem ablakainak cseréjét, mert a pályázat azzal együtt nem felelt volna meg a kiírásnak. 

A közös ülésen már említette a közterület felbontásáról szóló rendeletet. Javaslatokat vár a képviselőktől a rendelet tervezetének összeállításához. Mindenképpen meg kell fogalmazni a rendeletben, hogy a munkálatokat végző szolgáltató előre jelezze a közterület felbontási szándékát.

Gombár János: Kösse a testület engedélyhez a felbontást. Szankciókat kell kikötni a helyreállítás elmaradása esetére.
Bíró Zsolt: Az előre tervezhető munkák esetén az előre jelzés elvárható, de havaria esemény esetén ez nem megoldható. Ilyen esetben a kötelessége legyen, hogy 24 órán belül bejelenti az Önkormányzatnak. 

Faller János: Az átadás-átvételt tartaná jó megoldásnak, és amennyiben nem megfelelő a helyreállítás, akkor 15 napos határidővel újra meg kell csinálnia, és újra átadnia. 

Fontos a rendelet, mert a Petőfi utcában a kapubejárókban pl. nincs hídgyűrű, vagy nem megfelelő a mérete, a csapadékvíz nem tud elfolyni. Fontosnak tartja, hogy a kapubejárók felbontására, átépítésére engedély kelljen. 

A szennyvíztelep bejáratánál állították az útépítők, hogy nem volt gyűrű a bejáró alatt. A csapadékvíz elöntötte a főutat, az önkormányzatot akarták a híd helyreállítására kötelezni. Ezt nem fogadta el, mert biztosan tudta, hogy a hídgyűrű ott volt a főút építése előtt. Végül a közútkezelő megcsinálta a kipucolást, és a föld kiemelésekor a híd alatt a hídgyűrű is megkerült.  Hiba volt, hogy eddig nem történt meg az átadás-átvétel a munkálatok után.  
Sándor József: Az elhangzottak alapján, és szakmai kiegészítésekkel a hivatal műszaki ügyintéző vegyen részt a tervezet előkészítésében. 

Több kérdés, hozzászólás nem volt, a testület 7 szavazattal 0 ellenében a következő határozatot hozta: 

34/2011. (V.23.) Kt.számú határozat

a lejárt határidejű határozatokról, a két ülés között történt fontosabb eseményekről

A képviselő-testület a lejárt határidejű határozatokról, a két ülés között történt fontosabb eseményekről szóló tájékoztatót tudomásul veszi. 

2. napirendi pont: Faller János polgármester: Az MTKT megküldte a 2010. évi zárást, amely egyben az előző év elszámolása is. Az Idősek Klubja esetében 3,7 millió forint fizetési kötelezettség van, amely egyrészt a normatíva lemondások miatt, másrészt pedig az ellátás önkormányzati támogatása miatt ilyen magas. Közoktatási feladatellátáshoz 519.600 Ft-ot kell fizetnünk. Ezeket a kötelezettségeket az előző évi maradvány terhére javasolja kifizetni. 
Februárban a költségvetés elfogadásakor a testület csak a rendeletben fogadta el az intézmények költségvetését, javasolja, hogy most utólag, külön határozatban is kerüljön elfogadásra a társulásban lévő intézmények költségvetése. 
Vita nem volt, a testület 7 szavazattal 0 ellenében a következő határozatot hozta:

35/2011. (V.23.) Kt.számú határozat

a társulásban fenntartott intézmények 2011. évi költségvetéséről, az MTKT 2010. évi gazdálkodásáról                                                   
1.) A képviselő-testület az MTKT Idősek Klubja Dunaszekcső intézmény 2011. évi költségvetését 20.797 eFt kiadással és 20.797 eFt bevétellel elfogadja. Dunaszekcső község Önkormányzatának a támogatása 3.971 eFt.

2.) A képviselő-testület a SÁIO és AMI Dunaszekcsői Tagóvoda 2011. évi költségvetését 34.287 eFt bevétellel és 34.287 eFt kiadással elfogadja. Dunaszekcső község Önkormányzatának a támogatása 10.066 eFt.

3.) A képviselő-testület a SÁIO és AMI Dunaszekcsői Tagiskolája 2011. évi költségvetését 67.990 eFt bevétellel és 67.990 eFt kiadással elfogadja. Dunaszekcső község Önkormányzatának a támogatása 30.287 eFt.

4.) A képviselő-testület a Mohácsi Többcélú Kistérségi Társulás 2010. évi gazdálkodásáról szóló beszámolót elfogadja. Az idősek ellátásában (3.721.898 Ft) és a közoktatásban (519.600 Ft) meghatározott fizetési kötelezettségnek, előző évi gazdálkodás elszámolásának Dunaszekcső község Önkormányzata a 2010.évi pénzmaradványa terhére tesz eleget.
Határidő: azonnal

Felelős: Faller János polgármester
3. napirendi pont: Faller János polgármester: Újabb vízrendezési pályázat került kiírásra, mellyel folytatni lehetne a Damjanich utcai árok rendbetételét. Jó eséllyel pályázhatunk, mert a már korábban megkezdett felújítást folytatnánk. Terv lehet: 

· Szeszfőzdétől a hídig  mederburkolattal; 
· A hídtól a következő hídig földmunka, dréncsövek, betontextilia;

· Cukrászüzemtől lefelé a Dunáig mederburkolat;

· Patak torkolatánál zsilip.

Sándor József: Ezzel a pályázattal a patak teljes hosszában le lenne rendezve. A pályázatot be kell adni. 

Faller János: A támogatás mértéke 95%-os, tehát 5% önerőt kell biztosítani. A terveket meg kell terveztetni, és a pályázat megírására is pályázatírót kell keresni.
További kérdés, hozzászólás nem volt, a testület 7 szavazattal 0 ellenében a következő határozatot hozta:
36/2011. (V.23.) Kt.számú határozat
DDOP-5.1.5/B-11.  pályázatról

Dunaszekcső község Önkormányzata a DDOP-5.1.5/B-11.  számú, „helyi és térségi jelentőségű vízvédelmi rendszerek fejlesztése” című pályázati kiírás alapján a belterületi ár- és belvíz elöntéssel sújtott művek rekonstrukciójára, fejlesztésére pályázatot nyújt be. Az önkormányzat a pályázati támogatás elnyerésével a Diási árok további szakaszainak felújítását (mederrendezés a 0+370 km szelvénytől a Zrínyi utca elágazásánál lévő hídig terjedően – valamint a Lánka patak mederrendezését – a torkolatától kezdődően a Diási árok csatlakozásáig terjedő szakaszon, az árvízi zsilippel együtt – kívánja megvalósítani. A pályázati támogatás mértékének ismeretében a testület a megvalósításhoz szükséges 5%-os önerőt a 2011. évi költségvetés tartalékának terhére vállalja. 

 A testület felhatalmazza a polgármestert, hogy a tervek elkészíttetéséhez és a pályázat elkészíttetéséhez kérjen be ajánlatokat. A kiválasztásról a testület ad hoc bizottsága dönt, és a döntés után a polgármester a tervezésre és a pályázatírásra kösse meg a szerződéseket.  
Határidő: azonnal

Felelős: Faller János polgármester
4.napirendi pont: Faller János polgármester: Pünkösdkor az U19-es csapat – 16-19 évesek – nemzetközi tornán vesznek részt a „testvérvárosban”. A pontos költséget még nem tudjuk, de az útiköltséget – üzemanyag és autópálya költsége – fogja jelenteni, feltételezhető, hogy a betervezett 200.000 Ft elegendő lesz. Utólagos lesz a kifizetés és elszámolás. A másik testvérkapcsolat is nagyon jól működik, a garamszentgyörgyiek meghívásának fog az egyesület eleget tenni. Ebben az esetben is a költségek megegyeznek az előbb elmondottakkal. 
Az általános iskolás gyermekeink zenetáborban vesznek részt, ehhez a kérelemben 50.000 Ft-os támogatást kértek. Javasolja a támogatás elfogadását. 
Kérdés, hozzászólás nem volt, a testület 7 szavazattal 0 ellenében a következő határozatot hozta:

37/2011. (V.23.) Kt.számú határozat
eseti támogatásokról        

1.) A képviselő-testület az U19-es csapat nemzetközi tornán történő részvételéhez és a garamszentgyörgyi utazáshoz 200.000 Ft támogatást biztosít. 

2.) Az általános iskolás tanulók részére a testület 50.000 Ft támogatást biztosít a zenetábor költségeinek csökkentésére. 

Határidő: kifizetésre utólagos elszámolással

Felelős: Faller János polgármester 
              1-2. pont: Bátai Ferenc SE elnöke

5. napirendi pont: Faller János polgármester: Április végén megjelent az önerő pályázat. A várhegyi beruházás önerejéhez gondolta a pályázatot benyújtani, de a kiírás szerint a teljes beruházás minden célja nem támogatható. A vízrendezési és a szennyvízcsatorna építési feladatokra lehet benyújtani. A vízrendezés 60%-os, a szennyvíz 50%-os támogatást kaphat, de a hátrányos helyzet miatt el lehet érni a 75%-os támogatottságot is. Az első információk szerint egyáltalán nem lehetett volna a komplex pályázathoz beadni ezt a pályázatot, de a körjegyző tisztázta a kérdést a minisztériumi kijelölt kapcsolattartóval, és annak tanácsára készült el a testület tagjainak is kiadott táblázat. Az első két sorban szerepel a 60-50%-os támogatás, ez egyenlőre 13.279.896 Ft. 

E pályázat ismeretében szükséges további támogatási forrásokat keresni az önerő biztosítására. 

Kérdés, hozzászólás nem volt, a testület 7 szavazattal 0 ellenében a következő határozatot hozta:

38/2011. (V.23.) Kt.számú határozat
a DDOP-5.1.5/D-09-2009-0003 Önerő Alap pályázatról

Dunaszekcső község Önkormányzata pályázatot nyújt be a Belügyminisztériumhoz a 15/2011. (IV.22.) BM rendelet alapján a „Dunaszekcső Várhegy omlásveszélyes löszpart belső állagának stabilizálása, életveszélyes állapot elhárítása, monitoring üzembe helyezése” beruházása önerejének részbeni biztosítására. 

A felszíni vízrendezés építésének teljes költsége 65.832.480 Ft, az ehhez szükséges önerő 12.343.590 Ft. Az Önerő Alap támogatása 60%-os lehet, így a megpályázandó összeg 7.406.154 Ft. 

A szennyvízcsatorna hálózat építésének teljes költsége 62.653.243 Ft, az ehhez szükséges önerő 11.747.483 Ft. Az Önerő Alap támogatása 50%-os lehet, így a megpályázandó összeg 5.873.742 Ft. 
Dunaszekcső község szerepel a hátrányos helyzetű települések sorában, ezért az Önerő Alap támogatása a pályázat kedvező elbírálása esetében elérheti a 75%-os támogatottságot is. 

Határidő: benyújtásra azonnal

Felelős: Faller János polgármester, Pest Éva körjegyző
6.napirendi pont: Faller János polgármester: A buszvásárlás esetében komoly előkészítő munka folyik. A felkért, hozzáértő munkatársak sok helyen jártak már autókereskedésben, de az 1,8 millió forintos áron nem találtak kisbuszt. 
Prucs András: Az 1,8 millió forint kevés. Vannak kisbuszok ekkora összegét, de nagyon rossz állapotúak, mégegyszer ennyit kellene rákölteni. 

Faller János: Hozzá kellene tenni még 6-700.000 Ft-ot, és akkor 2004-2005-ös évjáratú 9 személyest már lehetne venni. 10-11 éves buszt is találtak, 21 személyeset, ára 4 millió Ft+ÁFA. 

Gombár János: Ajánlja a Hiundai kereskedést Pécsen. 

Sándor József: Legyen megoldva a buszvásárlás, legyen 2,5 millió forint a felhasználható pénz. 

Bíró Zsolt: Akkora buszt vegyünk, hogy minden célra használható legyen. A buszvásárlás teljesen más perspektívákat nyit meg a programok szervezésében. Legyen inkább a 21 személyes. 
Faller János: Nagyon fontos lenne a gyerekek uszodába szállításában is. 

Sándor József: Kezdő lépésként legyen csak 9 személyes. 

Faller János: A 21 fős célszerűbb lenne. Típusban pedig az IVECO lenne a legmegfelelőbb, de láttak MERCEDES-t is. 
Több kérdés, hozzászólás nem volt, a testület 7 szavazattal 0 ellenében a következő határozatot hozta: 

39/2011. (V.23.) Kt.számú határozat
a kisbusz megvásárlásáról                        

A képviselő-testület a 2011. évi költségvetésében a gépjárművásárlás költségét 1,8 millió Ft-ban határozta meg. A testület tudomásul veszi, hogy jó állapotban lévő kisbuszt ezen az összegen nem lehet vásárolni, ezért a gépjármű vásárlásának keretét 2,5 millió forintban határozza meg.

Határidő: azonnal

Felelős: Faller János polgármester, Prucs András képviselő

7. napirendi pont: Egyebek

Bíró Zsolt: A Kossuth L.utcában épülő ingatlanhoz kéri az Alapítvány nevében, hogy a testület engedje el a csatorna rákötésének közműfejlesztési díját. Az ÚMVP pályázaton 10 millió forintot nyert az alapítvány a főépület homlokzatának felújításához. 

Faller János: Nem tartja helyesnek a díj elengedését, inkább másban segítsen az önkormányzat az épület felújításában. Az elengedés precedens értékű lehet. 
Bíró Zsolt: A komp üzemeltetésében tud-e az önkormányzat segíteni?

Szabó Gergely: Ha akarjuk, hogy üzemeljen hétvégén is, akkor azt fogja mondani Dunafalva, hogy fizessük meg a működtetést. 

Faller János: Sok ötlettel megkerestük már Dunafalvát, de nem akartak együttműködni. Úgy érzi, hogy nagyon egyirányú a kapcsolat. Az önkormányzatok átszervezése pedig bármit is hozhat. Akár létrehozhatnánk egy Kft-t is 50-50%-os tulajdonrésszel a működtetésre. 

Bíró Zsolttól kérdezi, hogy áll a Lugio napok szervezése. Kell-e támogatás a helyi gyerekek táboroztatásához?

Bíró Zsolt: Az iskola összeírja a helyi résztvevő gyerekeket, és jelentkezik támogatásért a táboroztatáshoz. 

Faller János: A vízirendőrség vezetőjével megbeszéli, hogy hozzák fel ide azt a hajót, ami itt volt az árvíznél. Lehet egy program a megtekintése a résztvevőknek. 

Szabó Gergely: Felhívja a figyelmet arra, hogy a Széchenyi utcában a boltív leszakadt és a téglák az árokban vannak. 

Gombár János: Kérdezi a polgármestertől, hogy a vízbázis felkutatásához az általa említett személlyel egyeztessen-e budapesti személyes találkozás érdekében. 

A munkanélküliség csökkentésében segíthet a gyógynövénytermesztés vagy gyűjtés. 

Sándor József: Fontos, hogy milyen növény legyen, és az értékesítés megszervezése, legyen piaca. 

Faller János: Kell a felvásárlói akarat. A közmunka szervezése is kap egy ilyen célt. Az önkormányzat biztosítja a földet, a vetőmagot. 

Szabó Gergely: 2-3 éve Szekszárdon volt ilyen kezdeményezés. Több település nagy hévvel indult neki a programnak, de az egész megbukott. Gyógynövénytermesztés lesz, ha az EU akarja. A vállalkozok az információban biztosan naprakészek, mi pedig azonnal be tudunk mögéjük csatlakozni. A működtetés azonban tisztán piaci viszonyok között nem elképzelhető. 

Gombár János: Szánjon a testület egy ülést arra, hogy hosszú távú stratégiát dolgozzon ki a munkanélküliség felszámolására. A rokkantnyugdíjasok felülvizsgálata folyik, nagyon soktól meg fogják vonni az ellátását, vissza akarják terelni őket a munka világába. De nincsenek munkahelyek, hogy fognak elhelyezkedni. 

Szabó Gergely: Volt is ilyen terv, de évről évre elmaradt a próbálkozások eredménytelensége miatt. A tervet szükséges megújítani. 

Több hozzászólás nem volt, a polgármester az ülést berekesztette.

Kmf.

Faller János
Pest Éva

polgármester
körjegyző

